Китай готов да помогне на България с маски и защитни средстваВсе още не сме постигнали победа над коронавируса , заяви в разговор с премиера Борисов китайският премиер Ли Къцян Министър - председателят Бойко Борисов проведе телефонен разговор с премиера на Китай Ли Къцян по повод пандемията от коронавирус . Двамата обсъдиха усилията , които всяка една от двете държави полага , за да ограничи разпространението на COVID - 19 . Борисов поздрави Китай за ефективните мерки за поставянето на епидемията от коронавируса под контрол . От своя страна китайският премиер Ли Къцян благодари на българския министър - председател за изразената от него подкрепа и съпричастност в най - тежкия момент от кризата с коронавируса в Китай . Ли Къцян отбеляза , че предприетите мерки в Китай вече дават резултати , но по думите му все още не е постигната победа над коронавируса и е необходимо борбата да продължи , като държавите взаимно си помагат . Китайският премиер изрази увереност , че светът ще се справи и ще успее да преодолее пандемията . Премиерът Ли Къцян посочи , че разбира , че за България коронавируса е голямо предизвикателство . Той изрази готовността на Китай да предостави помощ на нашата страна под формата на дарение на маски , очила , ръкавици и други защитни средства . Китай възнамерява да отпусне и по линия на Европейската комисия подобен вид помощ , от която България също ще може да се възползва като държава - член на ЕС . Китайският премиер също така изрази готовност да окаже съдействие на България за установяване на контакт с китайски фирми - производители на защитни средства и респиратори , за да може , чрез министерствата на икономиката и търговията на двете страни България да закупува необходимите бройки . Борисов благодари на премиера Ли Къцян и на Правителството на Китайската Народна Република за тяхната инициатива за държавно дарение , както и за вече направеното дарение от 12 000 маски за еднократна употреба и 2 000 специални маски , за България от правителството на Провинция Дзянси и от Асоциацията за икономическо и техническо сътрудничество Китай - Европа . Китай за пореден път доказва високото ниво на приятелските си и дипломатически отношения с България , изтъкна Борисов . Българският министър - председател отбеляза , че цени високо заявената от китайска страна готовност за подкрепа на международната общност в борбата с епидемията . Борисов благодари за помощта на китайските власти за извеждането на двама български граждани от Ухан с полет на Франция в началото на месец февруари и за грижите , полагани от китайска страна за останалият в Ухан български студент . От своя страна китайският премиер Ли Къцян изрази увереност , че българската страна ще прояви грижа към китайските граждани и студенти в България . „ Взаимно трябва да се грижим за гражданите на нашите две страни “ , отбеляза министър - председателят Бойко Борисов . В рамките на разговора премиерите Борисов и Ли Къцян изтъкнаха приятелските отношения между България и Китай .